# விக்கிப்பீடியா:ஒழுங்குப் பிறழ்வுகள்


விக்கிப்பீடியாவின் புது வருனர்கள் விதி மீறல்கள் (faux pas) செய்வதற்கு வாய்ப்புகள் அதிகம் என உணரக்கூடும். தவறொன்றுமில்லை - தவறு செய்யாதார் யாருளர்? பின்வரும் சில பொதுவான பிறழ்வுகளைத் தவிர்க்க முயலவும்:  
- **அகராதி போன்ற கட்டுரைகளைத் தவிர்க்க.** *விக்கிப்பீடியா ஒரு அகராதி இல்லை*. ஒவ்வொரு கட்டுரையும் வெறும் வரையறைகளைத் தருவதோடு நின்றுவிடாமல் அவை பேச வந்த பொருள் பற்றிய கூடுதல் தகவல்கள் அடங்கியதாகவும் இருக்க வேண்டும். அகராதி வடிவிலான வரையறைகளுக்காக இன்னொரு விக்கி திட்டமான விக்சனரி உள்ளது.
- **ஒரே பொருளில் பல கட்டுரைகள்.** ஒரு புதிய கட்டுரையைத் தொடங்கும்முன் அந்தத் தலைப்பில் ஏற்கனவே கட்டுரை உள்ளதா எனத் தேடிப் பாருங்கள். புதிதாக ஆரம்பிப்பதைவிட ஏற்கனவே உள்ளதை செழுமைப்படுத்த முடியுமா எனப் பாருங்கள். தலைப்புகள் பொதுவாக ஒருமையில் அமையும் என்பதை நினைவில் கொள்ளவும் (எ-கா:மரம், மரங்கள் இல்லை). விக்கிப்பீடியாவில் தேடுவதோடு கூகுள்-இலும் "site:ta.wikipedia.org <தலைப்பு>" என்று கொடுத்துத் தேடவும். விக்கிப்பீடியா தேடலில் விடுபட்டுப்போனவை கூகுள் தேடலில் கிடைக்க வாய்ப்புண்டு (குறிப்பாக நீங்கள் தேடும் சொற்கள் கட்டுரைத் தலைப்புகளில் இடம்பெறாமல் இருக்கும்போது).
- **பயனுள்ள உள்ளடக்கத்தை அழித்துவிடுதல்.** உள்ளடக்கத்தின் ஏதேனும் ஒரு பகுதி பயனுடையதாக இருந்தபோதும் சரியாக எழுதப்படாதிருக்கலாம். அதை நீக்கிவிடுவதைவிட சரிசெய்ய, தெளிவாக மாற்ற முயலுங்கள். அப்பகுதி பொருந்தாமல் நிற்பதாகவோ, சரியான பாகுபாடு செய்யப்படாததாகவோ கருதினால் உரிய பக்கத்திற்கோ தேவைப்பட்டால் புதிய பக்கத்திற்கோ மாற்றுங்கள்.
- **பக்கச்சார்புடைய உள்ளடக்கத்தை அழித்துவிடுதல்.** பக்கச்சார்புடைய உள்ளடக்கம் பயனுள்ளதாகவும் இருக்கலாம் (மேற்கூறியவாறு). பக்கச் சார்பை நீக்குதல் பார்க்கவும்.
- **அறிவிக்காமலே அழித்துவிடுவது.** சுருக்கம் பெட்டியில் குறிப்பு விட்டுச்செல்லுங்கள். இல்லையெனில் அக்கட்டுரையின் வளர்ச்சி குறித்து ஆர்வமுடையவர்கள் கவனத்திற்கு வராமல் நீங்கள் வேண்டுமென்றே மறைத்திருப்பதாகக் கருத இடமுண்டு.
- **காரணங்களைக் கூறாமல் அழித்துவிடுதல்.** பொருட்படுத்தத்தக்க எதையும் அழிக்குமுன் அதற்குரிய நியாயங்களை "சுருக்கம்" பெட்டியில் அல்லது பேச்சுப் பக்கத்தில் விட்டுச்செல்லவும்.பேச்சு பக்கத்தில் உரிய விளக்கம் தந்திருந்தால் "பார்க்க:பேச்சு" என்று மட்டும் சுருக்கத்தில் குறிப்பிடலாம்.
- **விக்கிப்பீடியா பக்கங்களை அரட்டைக்குப் பயன்படுத்தல்.** பேச்சுப் பக்கத்தை தவறாகப் பயன்படுத்துவதைத் தவிர்ப்பது எப்படி? பார்க்கவும்.
- **"இயற்றியவருக்கு" அதீத மரியாதை அளித்தல்**
  - *தொகுப்பதற்குப் பதில் விமர்சித்தல்.* கட்டுரைகளுக்கு தனிப்பட்ட ஆசிரியர் () என்று எவருமில்லை. ஆலோசனையோ, விமர்சனமோ பேச்சுப் பக்கத்தில் விட்டுச்செல்வது உதவிகரமானதே என்றாலும் நீங்களே தொகுத்துவிடுவது இன்னும் விரைவானது.
  - *துணிந்து செயல்படத் தவறுதல்.* ஏதேனும் குழப்பம் விளைவித்துவிடுவோம் என்று தயங்காதீர்கள். அடுத்து வருபவர்கள் சரிசெய்து விடுவார்கள். எனவே, துணிந்தபின் மனமே துயரம் கொள்ளாதே!
- **மல்லுக்கு நிற்றல்.** விக்கிப்பீடியா என்பது பொதுநலம் விழைகின்ற, மனச்சான்றின்வழி நிற்கிறவர்கள் அடங்கிய தனித்துவம் மிக்க ஒரு சமூகம். சண்டை பிடிக்க அது ஒன்றும் பயனர்வலை(usenet) இல்லை, சொல்லம்பு தொடுத்தலுக்கு (flaming) இங்கு இடமில்லை. விக்கிப்பீடியா நடத்தைகள் பற்றிய மேல்விவரங்களுக்கு பார்க்க:விக்கி நெறி.
- **விக்கிமயமாக்கல்- சற்று அதிகமாகவே.** விக்கிப்பீடியா உள் இணைப்பு மூலம் செழுமை பெறுவது உண்மை . அளவுக்கு மிஞ்சினால் அமுதமும் நஞ்சுதானே?
- **சரியாகத் தொகுக்கப்படாத கட்டுரைகள் கண்டு தெறித்தோடுவது.** விக்கிப்பீடியா தொடர்ந்து நடைபெறும் ஒரு பணி. (தற்காலிகமான) குறைகளைப் பொறுத்துக்கொண்டு மேம்பாட்டுக்கு உதவுங்கள். இங்கு திறமையானவர்கள் நிறையவே உண்டு. ஒவ்வொருவரும் தங்களாலான பங்களிப்பைச் செய்து வருகின்றனர். உங்கள் ஐயம் நீங்கவில்லையென்றால் பார்க்க:பொது ஆட்சேபங்களுக்கான பதில்கள்.
- **தங்கள் பயனர் பேச்சு பக்கத்தை அழித்துவிடுதல் அல்லது அதிலிருந்து சிலவற்றை நீக்கிவிடுதல்.** பேச்சுப் பக்கங்கள் விக்கிப்பீடியாவின் வரலாற்று ஆவணங்களில் ஒரு அங்கம். தங்கள் பயனர் பேச்சு பக்கமே பிறர் தங்களுடன் உரையாடும் வழி. பழையவற்றைப் பரணுக்குத் தள்ளுவது சரியே என்றாலும் பயனர் பேச்சிலிருந்து எதையும் நீக்குமுன் கவனமாக இருங்கள்: நீங்கள் விமர்சனத்தை மறைக்க முயலுவதாகக் கருத வாய்ப்பு ஏற்படும்.